અન્ય પશુઓની જેમ બિલ્લીઓ ઘણી પ્રેમાળ, સ્નેહશીલ અને ચંચલ તો હોય જ છે, જો કે એ લાગણીઓની અભિવ્યક્તિ બધા પશુઓમાં એક જેવી તો ન જ હોય પણ એ લાગણી જેવી રીતે પણ વ્યકત કરવામાં આવે, એને પરખવામાં કોઈને કદી કોઈ ભૂલ નહીં થાય. એમ જ એમને આપણાં પર પૂર્ણવિશ્વાસ થઈ જાય છે એ પણ ચોખ્ખું જ વરતાઈ આવે છે. માણસો બનાવટ કરી શકે છે, જાનવરો વિશ્વાસ કરશે ત્યારે એ વિશ્વાસ અડિંગ રહેશે. પછી ભલે ને, તેમનો પાલક તેમની સાથે ગમે તે રીતે વર્તે ! આ ભાવ કૂતરાઓમાં તો વધારે સ્પષ્ટ રીતે વરતાય છે પણ બિલ્લીઓ અને બીજા પશુઓમાં પણ પુષ્કળ હોય છે. તેમનો વિશ્વાસ કેટલો ઉંડો હોય છે, એનો અનુભવ આપણને અવારનવાર થતો હોય છે. ઘણીવાર બિલ્લીઓમાં આપસમાં ઝગડા થતા હોય ત્યારે અચાનક એક-બે ભાગીને મારા શરણમાં આવે. આપણી પાસે સુઈ રહે અને ઘણીવાર ઉઠાડો અથવા હેરાન કરો અથવા મારો તોય સળવળે નહીં ! એવા અસંખ્ય અનુભવો જે તેમના પાલનકર્તા પર અદમ્ય વિશ્વાસના પરિચાયક હોય છે. પશુઓ મૂક હોવા છતાં કેટલું અને કેવી રીતે કહી જાય છે, એ એક વિસ્મયકારક અનુભવ છે અને આપન઼ે ઘણું શીખવાનું મળે છે કે વાણી વગર પણ ભાવનાઓને કેવી સરસ રીતે અને વફાદારીથી વ્યકત કરી શકાય. વાણીથી ખોટું બોલાય પણ મૌનમાં એ કૃત્રિમતા નથી.